Þær fregnir bárust um miðbik vikunnar að einn ástsælasti leikari landsins , Stefán Karl Stefánsson , væri látinn eftir tveggja ára baráttu við illvígt gallgangakrabbamein . Það má með sanni segja að Stefán Karl hafi barist hetjulega við meinið , með eiginkonu sína , stórleikkonuna Steinunni Ólínu Þorsteinsdóttur , sér við hlið . Hann greindist með krabbamein í brishöfði haustið 2016 og fór í kjölfarið í nokkrar aðgerðir og krabbameinsmeðferð . Ári síðar leit út fyrir að Stefán Karl væri laus við meinið . Fyrr á þessu ári var það síðan reiðarslag fyrir fjölskyldu leikarahjónanna þegar ný meinvörp greindust í Stefáni Karli , meinvörp sem ekki væri hægt að fjarlægja með skurðaðgerðum . Íslendingar , sem og aðdáendur Stefáns Karls um heim allan , hafa fylgst agndofa með baráttu leikarans , enda hafa þau hjónin ávallt barist með jákvæðni og bjartsýni að vopni . Steinunn Ólína raunar kom þessum baráttuvilja hvað best í orð í pistli sem hún skrifaði á vef sinn kvennabladid.is fyrr á árinu : „ Ég mun aldrei bjóða þér að búa hjá mér því það er nákvæmlega ekkert varið í þig , Dauði . Vægðarleysi og grimmd þín er fyrirlitleg . Fokkaðu þér , Dauði . “ Að ósk Stefáns Karls verður engin jarðarför , en ösku hans verður dreift í kyrrþey á úthafi fjær . Auk eiginkonu lætur Stefán Karl eftir sig fjögur börn ; Elínu Þóru , Júlíu , Þorstein og stjúpdótturina Bríeti Ólínu . „ Ekki gráta af því þessu er lokið . Brostu yfir því að það gerðist “ Stefán Karl var innfæddur Hafnfirðingur og hóf leiklistarferilinn með leikfélagi Hafnarfjarðar þegar hann var þrettán ára . Þá steig hann einnig reglulega á svið í Öldutúnsskóla þegar hann stundaði þar nám . Þjóðin tók fyrst eftir Stefáni Karli í Áramótaskaupi Sjónvarpsins árið 1994 þar sem hann lék fréttamann , á móti óheiðarlegri sendiráðsfrú sem leikin var af gamanleikkonunni Eddu Björgvinsdóttur . Fimm árum síðar útskrifaðist Stefán Karl úr Leiklistarskóla Íslands . Sama ár landaði hann því hlutverki sem hann er hvað þekktastur fyrir – hins óborganlega , uppátækjasama og seinheppna Glanna glæps í Latabæ . Um framhaldið þarf varla að fjölyrða en Latibær náði heimsathygli þegar þættirnir hófu göngu sína á bandarísku stöðinni Nickelodeon árið 2004 . Í framhaldinu flutti Stefán Karl ásamt fjölskyldu til Kaliforníu . Í kjölfar vinsælda Latabæjar landaði Stefán Karl hlutverki Trölla í samnefndum söngleik byggðum á bók Dr. Seuss um hvernig Trölli stal jólunum . Hann lék Trölla í fjölmörgum borgum í Bandaríkunum og Kanada , alls sex hundruð sinnum fyrir um tvær milljónir aðdáenda . Til marks um vinsældir leikarans hafa fjölmargir erlendir miðlar minnst hans , meðal annars BBC , CNN og Daily Mail . Hann var samt ekki aðeins fjölhæfur leikari , heldur ötull baráttumaður gegn einelti og rak góðgerðasamtökin Regnbogabörn um árabil . Hann var sæmdur riddarakrossi hinnar íslensku fálkaorðu þann 17. júní á þessu ári fyrir framlag sitt til íslenskrar leiklistar og samfélags . Þótt Stefán Karl hafi heillað íslenska aðdáendur í ýmsum verkum á stóra sviðinu er þó eitt verk sem stendur upp úr – Með fulla vasa af grjóti . Það verk var fyrst sett upp árið 2000 og sló rækilega í gegn . Það fór aftur á fjalirnar árið 2012 og í þriðja sinn í fyrra . Þá hafði Stefán Karl nýlega lokið sterkri geislameðferð . Við skulum leyfa leikaranum sjálfum að eiga lokaorðin úr viðtali Morgunblaðsins við hann eftir síðustu sýningu Með fulla vasa af grjóti – tilvitnun sem einkenndi lífsspeki leikarans : „ Já , núna er þessum kafla lokið . Eins og Dr. Seuss sagði : „ Ekki gráta af því þessu er lokið . Brostu yfir því að það gerðist . “ “ Fjölmargir hafa minnst Stefáns Karls á samfélagsmiðlum síðustu daga . Leyfum minningunum um merkan mann að tala sínu máli .